32007D0029
L 008/57
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 22 декември 2006 година
за определяне на преходни мерки за някои продукти от животински произход, обхванати от Регламент (EО) № 853/2004 на Европейския парламент и на Съвета, въведени в България и Румъния от трети страни преди 1 януари 2007 г.
(нотифицирано под номер C(2006) 7019)
(текст от значение за ЕИП)
(2007/29/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Договора за присъединяване на България и Румъния, и по-специално член 4, параграф 3 от него
като взе предвид Акта за присъединяване на България и Румъния, и по-специално член 42 от него,
като има предвид, че:
(1)
България и Румъния ще се присъединят към Общността на 1 януари 2007 г. Някои продукти от животински произход, произхождащи от трети страни, внесени в България и Румъния от трети страни преди тази дата, не отговарят на съответните правила на Общността, определени в Регламент (EО) № 853/2004 на Европейския парламент и на Съвета от 29 април 2004 г. за определяне на специфични хигиенни правила за храни от животински произход (1).
(2)
Някои от тези продукти са допуснати за свободно обращение в България и Румъния, докато други все още не са поставени под митническа процедура и все още са под митническо наблюдение в тези две страни.
(3)
С цел да се улесни преходът от съществуващия режим в България и Румъния към този, който е следствие на прилагането на законодателството на Общността, е подходящо да се определят преходни мерки за пазара на тези продукти.
(4)
Също така е подходящо да се предвиди, че продукти, които не отговарят на законодателството на Общността, не се въвеждат в други държави-членки. Те следва да бъдат предлагани само на местните пазари на България и Румъния или изнесени в трета страна при подходящи условия. Нещо повече, вземайки предвид, че сегашната система за проследяемост не е достатъчна, тези неотговарящи на изискванията продукти следва да не бъдат преработвани от предприятия, които са оторизирани да изпращат своите продукти до Общността.
(5)
След една година от датата на присъединяване продуктите, които все още не са допуснати за свободно обращение в тези страни или изнесени и остават на съхранение под митнически надзор, следва да бъдат унищожени.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Обхват
Настоящото решение се прилага за продукти от животински произход, които:
a)
попадат в обхвата на Регламент (EО) № 853/2004, но не отговарят на изискванията на този регламент; и
б)
са въведени в България и Румъния от трети страни преди 1 януари 2007 г.
Член 2
Продукти от животински произход, допуснати за свободно обращение преди 1 януари 2007 г.
1. Продуктите по член 1 („продукти от животински произход“), които са били допуснати за свободно обращение в България и Румъния („новите държави-членки“) преди 1 януари 2007 г., могат да бъдат предлагани само на техните национални пазари до 31 декември 2007 г.
Продуктите от животински произход:
a)
не трябва да бъдат преработени от предприятия, които са оторизирани да изпращат техните продукти до други държави-членки; и
б)
трябва да носят национална маркировка предвидена от националните правила на тази нова държава-членка на датата на допускане за свободно обращение.
2. Държавите-членки осигуряват, в съответствие с Директива 89/662/EИО на Съвета (2), и по-специално член 3 от нея, че продуктите от животински произход не се търгуват между държави-членки.
3. Чрез дерогация от параграф 1 новите държави-членки могат, до 31 декември 2007 г., да разрешават износа на продуктите от животински произход до трета страна при следните условия:
a)
износът трябва да се извършва в съответствие с член 12 от Регламент (EО) № 178/2002 на Европейския парламент и на Съвета (3);
б)
всяка пратка трябва да се транспортира директно до третата страна под надзора на компетентния орган без да се преминава през територията на други държави-членки;
в)
всяка пратка трябва да бъде изнесена в средство за транспорт, което е запечатано от компетентния орган и пломбите трябва да бъдат проверявани на изходната точка на новата държава-членка.
Член 3
Продукти от животински произход, които са въведени в новите държави-членки, но не са допуснати за свободно обращение преди 1 януари 2007 г.
1. Продуктите от животински произход, които са въведени в новите държави-членки, но не са допуснати за свободно обращение в новите държави-членки преди 1 януари 2007 г., са обект на правилата, определени в параграфи 2 и 3.
2. Продуктите от животински произход могат да бъдат допуснати за свободно обращение в новите държави-членки или изпратени до трета страна в съответствие с условията, определени в член 2.
3. От 1 януари 2008 г. всяка пратка продукти от животински произход под митническо наблюдение се унищожава под контрола на компетентния орган.
Всички разходи по това унищожаване са за сметка на притежателя на пратката.
Член 4
Прилагане
Настоящото решение се прилага, при условие че Актът за присъединяване на България и Румъния влезе в сила и от датата, на която последният влезе в сила.
Член 5
Адресати
Адресати на настоящото решение са държавите-членки.
Съставено в Брюксел на 22 декември 2006 година.